คปภ.ชงรื้อเบี้ยสุขภาพ
คปภ.วางกรอบ 3 มิติ ตั้งทีมปรับปรุงสัญญาประกันสุขภาพสร้างมาตรฐานใหม่ สอดคล้องปัจจุบัน
7 มี.ค. 2562

คปภ.วางกรอบ 3 มิติ ตั้งทีมปรับปรุงสัญญาประกันสุขภาพสร้างมาตรฐานใหม่ สอดคล้องปัจจุบัน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้คณะทำงานพัฒนาและปรับปรุงสัญญาประกันภัยสุขภาพได้มีการประชุมไปแล้ว 2 ครั้ง เพื่อร่วมกันวางกรอบแนวทางการปรับปรุงสัญญาประกันภัยสุขภาพ โดยกำหนดเป็น 3 มิติด้วยกัน
ทั้งนี้ มิติแรกเป็นการปรับปรุงสัญญาสุขภาพมาตรฐานเพื่อให้สอดคล้องกับนโยบายภาครัฐ และให้ภาคธุรกิจประกันภัยมีเงื่อนไขในสัญญามีแนวปฏิบัติที่เป็นมาตรฐานเดียวกัน โดยเฉพาะในเรื่องรายการความคุ้มครองให้สอดคล้องกับประกาศกระทรวงสาธารณสุข ซึ่งจะช่วยลดการเบิกจ่ายค่ารักษาพยาบาลที่ซ้ำซ้อน ก่อให้เกิดความโปร่งใสในเรื่องค่ารักษาพยาบาล ทำให้ประชาชนมีข้อมูลเปรียบเทียบ และสามารถเลือกให้บริการที่ เหมาะสมตามความต้องการของตัวเองได้
สำหรับมิติที่สอง เป็นการกำกับอัตราเบี้ยสุขภาพให้มีความเหมาะสม สอดคล้องกับสัญญาสุขภาพมาตรฐานที่มีการปรับปรุง โดยปกติอัตราเบี้ยสุขภาพที่ให้ความเห็นชอบเป็นช่วงระยะเวลา 3 ถึง 5 ปี ดังนั้นอัตราเบี้ยสุขภาพจะถูกปรับให้สอดคล้องกับต้นทุนค่ารักษาพยาบาลที่ปรับเปลี่ยนไปตามนโยบายที่รัฐบาลได้กำหนดไว้ และหากต้นทุนค่ารักษาพยาบาลได้รับผลกระทบไม่ว่าจะเพิ่มขึ้นหรือลดลง คปภ.ก็สามารถสั่งให้บริษัทประกันภัยปรับเปลี่ยนอัตราเบี้ยประกันภัยให้มีความเหมาะสมได้ทันที
อย่างไรก็ตาม ส่วนของมิติที่สาม การปรับปรุงจัดเก็บข้อมูล สถิติ อัตราเบี้ยสุขภาพให้มีความชัดเจน และมีประสิทธิภาพมากยิ่งขึ้น ซึ่งในส่วนของภาคธุรกิจประกันวินาศภัยได้มีการจัดเก็บข้อมูลในระบบฐานข้อมูลกลางด้านการประกันภัย(IBS) แล้ว ส่วนของภาคธุรกิจประกันชีวิตได้มีการกำหนดแผนระยะสั้นไว้ คือ การจัดทำแบบฟอร์มมาตรฐานให้บริษัทประกันชีวิตนำส่งข้อมูลที่จำเป็นสำหรับการจัดทำสถิติ และจะมีการขยายผลไปเป็นระบบ IBS ในระยะยาวต่อไป